次醉中歌
作者：敖陶孫
朝代：宋

paragraphs: 犢車油壁塵紛紛，恨君不識如花人。
金鞭爭道誰家郎，出門三日香人牀。
春風酒面吹微鱗，主人拔釵留上賓。
洞房燭花盡意明，爲君拂絃駐歡情。
陣鴻塵澀聲難安，城烏夜啼訴春寒。
吳歈未終初日上，璇題藻井知無恙。
請君銜盃莫問天，茂陵劉郎初學僊。
人生百歲俱可憐，願君流歡及盛年。
世間萬事不如酒，九環寶带時人有。
感君一曲寬百憂，當時見人面色羞。
君不見牆東儒生食井李，一生飲牛廉讓水。